ཤོང་ལོའི་སློབ་མ་དཔང་ལོ་ཙཱ་བ་བློ་གྲོས་བརྟན་པ་ནི་རབ་བྱུང་ལྔ་པའི་མེ་བྱི་སྤྱི་ལོ་༡༢༧༦ལ་ལ་སྟོད་ལྷོ་རུ་འཁྲུངས།གཞོན་དུས་ནས་སྟག་སྡེ་བ་སོགས་བཤེས་གཉེན་དུ་མ་བསྟེན་ནས་རིག་གནས་དུས་འཁོར་སོགས་ལ་སྦྱངས།ལོ་བཅུ་དགུའི་ཐོག་ལོ་ཙཱ་བ་མཆོག་ལྡན་ལས་སྒྲ་ཀ་ལཱ་པ་དང་ཙན་དྲ་བ་བསླབས།སྙན་ངག་མེ་ལོང་ཡང་གསན།ཨ་ཙ་ར་འཕྲད་ཚད་ལ་འཕྲལ་སྐད་བསླབས།ཡུད་ཙམ་གྱིས་ཞུ་ཆེན་གྱི་ལོ་ཙཱ་བར་གྱུར།བལ་པོར་ལན་གསུམ་བྱོན།རིག་གནས་དང་སྔགས་མཚན་ཉིད་ཀྱི་གཞུང་ཤིན་ཏུ་མང་པོ་ལ་འགྱུར་དང་འགྱུར་བཅོས་མཛད།གཞུང་མང་པོའི་ཊིའཀ་ཡང་མང་དུ་བརྩམས།ཐུགས་རབ་ཤིན་ཏུ་ཆེ་སྟེ་ཁོང་གི་གསུང་ལས།སྔོན་ཚེ་སྦྱངས་པས་སྐྱེ་བ་འདིར།།གཞུང་རྣམས་རྩེད་མོའི་ཞར་ལ་ཤེས།།ཤོང་སྟོན་ལེགས་བཤད་ལྡེ་མིག་བླངས།།ལེགས་སྦྱར་སྐད་ཀྱི་གཏེར་ཁ་ཕྱེ།།སྣ་ཚོགས་གཞུང་ལུགས་རིན་ཆེན་བླངས།།ལེགས་བཤད་དགའ་སྟོན་འབྱེད་ལ་དབང༌།།ཞེས་གསུངས་པ་དང༌།མདོར་ན།ཁོང་ཞལ་བཞུགས་པའི་ཚེ་ཁོང་ལས་མགོ་འཕང་མཐོ་བའི་མཁས་པ་སུ་ཡང་མེད་ཟེར།དེའི་དབོན་པོ་ལོ་ཙཱ་བ་བྱང་ཆུབ་རྩེ་མོས་ཀྱང་བསྒྱུར་བཤད་སོགས་ཀྱིས་ཁུ་བོའི་ལུགས་ལེགས་པར་བསྐྱངས་སོ།།